‘MFC’ลุยรร.บนเกาะพีพีผลตอบแทนเฉลี่ยสูง8%
MFC ออกกองทุนอสังหาริมทรัพย์ซื้อรีสอร์ตบนเกาะพีพี มูลค่า 2,120 ล้านบาท ขาย 12-21 ต.ค.นี้ คุยผลตอบแทนสูงกว่าอุตสาหกรรม
11 ต.ค. 2554

MFC ออกกองทุนอสังหาริมทรัพย์ซื้อรีสอร์ตบนเกาะพีพี มูลค่า 2,120 ล้านบาท ขาย 12-21 ต.ค.นี้ คุยผลตอบแทนสูงกว่าอุตสาหกรรม 
นายทอมมี่ เตชะอุบล ผู้ช่วยกรรมการผู้จัดการสายพัฒนาธุรกิจ บริษัท หลักทรัพย์จัดการกองทุน เอ็มเอฟซี กล่าวว่า บริษัทเตรียมเสนอขายกองทุนรวมอสังหาริมทรัพย์เอ็มเอฟซีอะเมซิง อะลา อันดามัน ซึ่งจะซื้อกรรมสิทธิ์ (Freehold) ในโรงแรมพีพี ไอแลนด์ วิลเลจ บีช รีสอร์ท แอนด์ สปา ตั้งอยู่บนเกาะพีพี จ.กระบี่ มูลค่า 2,120 ล้านบาท
บริษัทจะเสนอขายตั้งแต่วันที่ 12-21 ต.ค. 2554 และคาดว่าจะเข้าซื้อขายในตลาดหลักทรัพย์แห่งประเทศไทยเดือน พ.ย. 2554
ทั้งนี้ ผลดำเนินงานย้อนหลัง 5 ปี ของโรงแรมยังมีอัตราการเข้าพักเฉลี่ยมากกว่า 85% ทำให้คาดว่าผลตอบแทนของกองทุนเฉลี่ยในช่วง 5 ปีแรก อยู่ที่ประมาณ 8% และน่าจะสูงกว่าอุตสาหกรรม นอกจากนี้ บริษัท พีพี วิลเลจ แอสเซ็ท แมนเนจเม้นท์ ซึ่งเป็นผู้เช่าสินทรัพย์จะเช่าโรงแรมเป็นเวลา 15 ปี และกองทุนจะได้รับค่าเช่าในอัตราคงที่ในปีที่ 1-3 ปี จำนวน 175 ล้านบาท และเพิ่มขึ้น 20 ล้านบาททุกๆ 3 ปี 
นายทอมมี่ กล่าวว่า ในอนาคตมีโอกาสที่จะขยายขนาดกองทุนโดยซื้อสินทรัพย์อื่นๆ เพิ่มขึ้น เน้นโรงแรมระดับบนในแถบทะเลอันดามัน